FI Euroopan unionin virallinen lehti C 252/41

Kanne 28.6.2011 — Alankomaat v. komissio

(Asia T-343/11)

2011/C 252/91

Oikeudenkäyntikieli: hollanti

Asianosaiset

Kantaja: Alankomaiden kuningaskunta (asiamiehet: C. Wissels, M. de Ree, B. Koopman ja C. Schillemans)

Vastaaja: Euroopan komissio

Vaatimukset

Kantaja vaatii, että unionin yleinen tuomioistuin

— kumoaa Euroopan maatalouden ohjaus- ja tukirahaston (EMOTR) tukiosastosta, Euroopan maatalouden tukirahastosta (maataloustukirahasto) tai Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 15.4.2011 tehdyn Euroopan komission päätöksen 2011/244/EU 1 artiklan siltä osin kuin se koskee Alankomaita ja siinä on kyse 22 691 407,79 euron suuruisen määrän jättämisestä rahoituksen ulkopuolelle, jota sovelletaan vuosina 2006–2008 ilmoitettuihin menoihin toimintaohjelman ja tuottajaorganisaatioiden hyväksymisen yhteydessä

— velvoittaa komission korvaamaan oikeudenkäyntikulut.

Oikeudelliset perusteet ja pääasialliset perustelut

Komissio on pitänyt päätöksessä 2011/244/EU kaikkia kustannuksia, jotka liittyvät pakkausten painatukseen painatuksen lajista ja päämäärästä riippumatta asetuksen N:o 1433/2003 (1) liitteessä II tarkoitettuina yleisinä tuotantokustannuksina ja siten kustannuksina, joille ei voida myöntää yhteisön rahoitusta. Alankomaiden hallitus katsoo, että tuottajaorganisaatioiden tuote- ja tavaramerkkien painatusta pakkauksiin, minkä tarkoituksena on mainostaminen, on pidettävä tuottajaorganisaatioiden tuote- ja tavaramerkkien yleisluonteisena menekinedistämistoimena ja/tai laatumerkkien edistämistoimena. Sellaisista toimista aiheutuville kustannuksille voidaan myöntää rahoitusta asetuksessa N:o 1433/2003 olevan liitteen I perusteella.

Komissio on lisäksi jättänyt päätöksessä N:o 2011/244/EU tuottajaorganisaatio FresQ:n toimintaohjelman yhteydessä markkinointivuosina 2004–2007 syntyneet menot kokonaan rahoituksen ulkopuolelle sillä perusteella, että kyseinen tuottajaorganisaatio ei täytä asetuksessa N:o 2200/96 (2) ja asetuksessa N:o 1432/2003 säädettyjä hyväksymisedellytyksiä. Komissio perustaa kantansa toteamukseen, jonka mukaan FresQ:n jotkut myyntiä hoitavat tytärorganisaatiot pitävät kaupan yksinomaan yhden tuottajan tuotantoa, ja FresQ ei täytä sen vaikutuksen takia, joka tällä tuottajalla oletetaan tämän seurauksena olevan myyntiä hoitavaan tytärorganisaatioon, enää keskeistä sääntelytehtäväänsä kaupan pitämisen ja hintojen vahvistamisen osalta. Alankomaiden hallitus riitauttaa tämän näkemyksen ja siihen liittyvän johtopäätöksen, jonka mukaan Alankomaiden viranomaisten olisi pitänyt peruuttaa tuottajaorganisaatio FresQ:n hyväksyntä.

Kanteensa tueksi kantaja vetoaa neljään kanneperusteeseen.

1) Ensimmäinen kanneperuste: Asetuksen N:o 1258/1999 (3) 7 artiklan 4 kohdan ja asetuksen N:o 1290/2005 (4) 31 artiklan, kun ne luetaan yhdessä asetuksen N:o 2200/96 15 artiklan kanssa, ja 8 artiklan, kun se luetaan yhdessä asetuksen N:o 1433/2003 liitteessä I olevan 8 ja 9 kohdan kanssa, rikkominen siten, että pakkausten painatus on katsottu yleisiksi tuotantokustannuksiksi ja jätetty sen seurauksena rahoituksen ulkopuolelle

2) Toinen kanneperuste: Asetuksen N:o 1258/1999 7 artiklan 4 kohdan ja asetuksen N:o 1290/2005 31 artiklan, kun ne luetaan yhdessä asetuksen N:o 2200/96 11 artiklan ja asetuksen N:o 1432/2003 6 ja 7 artiklan kanssa, rikkominen siltä osin kuin asiassa päädyttiin johtopäätökseen, jonka mukaan tuottajaorganisaatio FresQ ei täytä hyväksymisedellytyksiä

3) Toissijaisesti kolmas kanneperuste: Asetuksen N:o 1258/1999 7 artiklan 4 kohdan ja asetuksen N:o 1290/2005 31 artiklan, kun ne luetaan yhdessä asetuksen N:o 1432/2003 21 artiklan kanssa siten, että FresQ on jätetty markkinointivuosien 2004–2007 aikana saamiensa kaikkien tukien osalta yhteisrahoituksen ulkopuolelle

4) Tai ainakin neljäs kanneperuste: Asetuksen N:o 1258/1999 7 artiklan 4 kohdan ja asetuksen N:o 1290/2005 31 artiklan rikkominen sekä suhteellisuusperiaatteen loukkaaminen, koska rahoitusta koskevan oikaisun määrä on suhteeton maatalousrahastolle aiheutuneeseen todelliseen taloudelliseen riskiin nähden.

(1) Neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintarahastojen, toimintaohjelmien ja taloudellisen tuen osalta 11.8.2003 annettu komission asetus (EY) N:o 1433/2003 (EUVL L 203, s. 25).

(2) Hedelmä- ja vihannesalan yhteisestä markkinajärjestelystä 28.10.1996 annettu neuvoston asetus (EY) N:o 2200/96 (EYVL L 297, s. 1).

(3) Yhteisen maatalouspolitiikan rahoituksesta 17.5.1999 annettu neuvoston asetus (EY) N:o 1258/1999 (EYVL L 160, s. 103).

(4) Yhteisen maatalouspolitiikan rahoituksesta 21.6.2005 annettu neuvoston asetus (EY) N:o 1290/2005 (EUVL L 209, s. 1).